ועדת הכספים, כנסת 23, פרוטוקול מספר 194, 2020-12-07 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: ינון, אתה יכול רגע להגיד על המאפייה בקרית שמונה, איפה זה עומד?

ינון אזולאי: לגבי מאפיית קרית שמונה אני נמצא בהתכתבות.

ינון אזולאי: גם לאחר השיחה של היושב-ראש הרב גפני עם מנכ"ל משרד הביטחון, לצערי עדיין אין התקדמות.

ינון אזולאי: ההתקדמות היחידה שיש זה שעד אתמול הם היו צריכים להגיד אם הם ניגשים למכרז בדרום.

ינון אזולאי: ביקשתי הארכה.

ינון אזולאי: כרגע נתנו הארכה שאני לא יודע אם היא עד סוף השבוע או עד שבוע הבא.

ינון אזולאי: משרד הביטחון מתבצר בעמדה שמבחינה משפטית אי אפשר לעשות שום דבר, למרות שיש בינינו דין ודברים מבחינה משפטית בגלל הסעיף של ה-30% של קו עימות שלא היה במכרז.

ינון אזולאי: כרגע המצב הוא שהעובדים בסכנת פיטורים.

ינון אזולאי: משרד הכלכלה מנסה למצוא איזה שהוא פיצוי אחר, אבל נכון לעכשיו אין התקדמות.

ינון אזולאי: אולי כדאי, הרב גפני, שתקיים, אם תוכל השבוע, דיון בנושא הזה.

משה גפני: אני אחזור למנכ"ל משרד הביטחון.

משה גפני: יכול להיות שנעשה את זה.

משה גפני: בשבוע שעבר היה נראה כאילו הם הולכים לכיוון.

ינון אזולאי: לא נפתרה הבעיה.

אלכס קושניר: אני יודע שיש הצעה דחופה לסדר במליאה על הנושא של ינון.

אלכס קושניר: אני מאוד מקווה שזה יעבור בנשיאות ונוכל לדבר על זה במליאה.

אלכס קושניר: היום בבוקר השתתפתי בהפגנה של סטודנטים שמתקיימת כרגע בכל הארץ.

אלכס קושניר: הנושא: שביתה של הסגל הזוטר.

אלכס קושניר: נכון להיום יש 38,000 סטודנטים שמתחילת הסמסטר לא למדו אפילו קורס אחד.

אלכס קושניר: האנשים האלה נמצאים בשבי.

אלכס קושניר: שום דבר לא מתקדם, כי האוצר לא מצליח להגיע להסכמה עם הסגל הזוטר.

אלכס קושניר: הסטודנטים עצמם לא יכולים לקבל את הכסף שלהם חזרה, לא יכולים להחליף קורסים, מפסידים סמסטר שלם.

אלכס קושניר: לא המשרד להשכלה גבוהה, לא משרד האוצר, אף אחד לא ער למצוקה הזאת.

אלכס קושניר: אני חושב שאנחנו בוועדת הכספים חייבים לקיים דיון בנושא הזה, לזמן את כל האנשים, כדי לפתור את הסוגיה.

אלכס קושניר: גם הסגל נמצא בבעיה, אבל גם הסטודנטים.

אלכס קושניר: 38,000 סטודנטים היום לא לומדים.

משה גפני: אני בשעתו הובלתי כאן בוועדה מהלכים לטובת הסגל הזוטר, אבל לא רק.

משה גפני: מה אנחנו יכולים לעשות עכשיו?

אלכס קושניר: מה שאנחנו צריכים לעשות זה להגיע למצב שאנחנו מפסיקים את השביתה.

משה גפני: איך?

אלכס קושניר: משרד האוצר צריך להגיע להסכם עם הסגל הזוטר.

אלכס קושניר: זה לא סובל דיחוי, כי הם כבר חצי סמסטר לא לומדים.

אלכס קושניר: לא תהיה להם שום דרך ושום אפשרות להשלים אחר כך.

אלכס קושניר: אנחנו מדברים על 38,000 סטודנטים שלא יסיימו את שנת הלימודים הזאת כפי שצריך.

אלכס קושניר: תחשוב על אלה שנמצאים היום בהתמחות בכל מיני פקולטות להוראה ולא יקבלו את תעודת ההוראה שלהם בסוף השנה ואת תעודת ההסמכה שלהם בסוף השנה.

אלכס קושניר: חייבים להתערב בזה, אין לנו ברירה.

קטי קטרין שטרית: אני רוצה להוסיף לדברים של חבר הכנסת ינון לגבי מאפיית מרחבית בקרית שמונה שמפרנסת מעל 40 שנה 160 משפחות מקרית שמונה.

קטי קטרין שטרית: 50% מהעיסוק שלה זה הלחם שהיא מספקת לצבא ההגנה לישראל.

קטי קטרין שטרית: כמו שאתה יודע, אדוני היושב-ראש, מי שזכה במכרז זאת מאפיית ברמן שעבורה העיסוק הזה הוא עשירית מכל מה שהיא עושה באופן כללי.

קטי קטרין שטרית: עבור מאפיית מרחבית מדובר ב-50%.

קטי קטרין שטרית: מאפיית מרחבית צריכה לתת תשובה האם היא ממשיכה לספק לדרום.

קטי קטרין שטרית: אומרת מאפיית מרחבית שאם זה רק לדרום, היא תצטרך להעתיק את המאפייה מקרית שמונה.

קטי קטרין שטרית: זה קצת תמוה בעיני ששר הביטחון, שמשרד הביטחון מחליט על צעד כל כך קשה לפריפריה בעת הזאת שיש קורונה, שיש אבטלה.

קטי קטרין שטרית: הדבר היחיד שהיה צריך לחשוב עליו זה להוסיף למאפייה הזאת שנמצאת בקרית שמונה, לא לקחת ממנה את המעט שנשאר לה.

קטי קטרין שטרית: פה צריך להיות שיקול אחר לגמרי.

קטי קטרין שטרית: לאו דווקא שיקול שהוא שיקול קר של מכרז, אלא יותר שיקול כלכלי – פריפריה, קורונה.

קטי קטרין שטרית: אנחנו מדברים על קרית שמונה, העיר הצפונית ביותר במדינה.

קטי קטרין שטרית: זה פשוט לא יאומן איזו אטימות יש.

משה גפני: אני אדבר שוב.

משה גפני: בשבוע שעבר דיברתי עם מנכ"ל משרד הביטחון.

משה גפני: חשבתי שזה הולך להסתדר, אבל מתברר שזה לא מסתדר.

משה גפני: אנחנו מתחילים עם תקציב משרד מבקר המדינה.

משה גפני: אני מקדם בברכה את מבקר המדינה, מתניהו אנגלמן, את המנכ"ל ואת האנשים שהגיעו לוועדה.

משה גפני: אני מעמיד את הבמה לרשותך, אדוני המבקר.

מתניהו אנגלמן: אדוני היושב-ראש, חברי הכנסת, אנחנו נציג בפניכם את הצעת התקציב של מבקר המדינה לשנת 2020-2021.

מתניהו אנגלמן: מרגע כניסתי לתפקיד מבקר המדינה הגדרתי את הביקורת בתחומי הסייבר והדיגיטל כחלק מתחומי הליבה של משרד מבקר המדינה, מתוך הסתכלות צופה פני עתיד על האתגרים הלאומיים מולם ניצבת מדינת ישראל.

מתניהו אנגלמן: בתוך כך, וביתר שאת על רקע אירועי העת האחרונה, אני רוצה לעדכן אתכם היום שאנחנו עובדים מזה זמן מה על ביקורת בעניין מערכות המחשוב של ועדת הבחירות המרכזית בשלוש מערכות הבחירות שנערכו בשנים 2019,2020, ובכלל זה מוכנותה של ועדת הבחירות המרכזית להתמודדות עם מתקפות סייבר חיצוניות, זאת מתוך רצון לאפשר את קיומו של ההליך הדמוקרטי באופן תקין וללא התערבות גורמים שונים.

מתניהו אנגלמן: מרבית הביקורת בנושא הזה הושלמה, אך ישנם עוד כמה תחומים שאנחנו מקיימים בהם הערכות אל מול הוועדה.

מתניהו אנגלמן: מטרת הביקורת הינה להפיק לקחים למערכות בחירות עתידיות, לרבות זו שיכול ותתקיים בחודשים הקרובים, ובכך לטייב את עבודתה של ועדת הבחירות ולסייע לפעילות הוועדה בנושא הזה שהוא בליבת התהליך הדמוקרטי בישראל ובעל חשיבות עליונה לכל אחד ואחת מאיתנו.

משה גפני: האם יש הבדל מבחינת שיטת העבודה בין המבקר הנוכחי למבקר הקודם?

מתניהו אנגלמן: אתייחס לזה במהלך הסקירה.

משה גפני: המבקר הקודם גם היה מצוין.

משה גפני: האם השיטות הן שונות?

משה גפני: האם אופן הביקורת הוא שונה?

מתניהו אנגלמן: הרקע לדיון הוא חוק היסוד של מבקר המדינה שקובע שאנחנו מגישים את הצעת התקציב שלנו לידי ועדת הכספים.

מתניהו אנגלמן: אני רוצה לעדכן שבהתאם לסעיף 25 לחוק מבקר המדינה אישרנו זה מכבר את הדין וחשבון הכספי של משרדנו לשנת 2019.

מתניהו אנגלמן: כפי שצוין, בדצמבר 2019 אושר בוועדת הכספים התקציב לשנת 2020.

מתניהו אנגלמן: אני רוצה לעדכן שבסוף שנת 2020 נותרו לנו מהתקציב כ-108.6 מיליון ₪ עודפים.

מתניהו אנגלמן: הותרנו על פי הסמכות שימוש בעודפים של 80 מיליון ₪.

מתניהו אנגלמן: אנחנו מתעתדים להחזיר לאוצר המדינה 28.3 מיליון ש"ח, וזה בהמשך למדיניות קודמת של משרד מבקר המדינה שכשלא עושים שימוש ביתרות מחזירים אותן לאוצר המדינה.

מתניהו אנגלמן: התקציב שאנחנו מציגים בפניכם היום הוא זהה, ללא שום עדכון מדדי, לתקציב 2020, הוא על סך כולל של 390 מיליון ש"ח.

מתניהו אנגלמן: אני חושב שזה מסר מאוד חשוב למגזר הציבורי שצריך לשמור על עצמו.

משה גפני: האוצר, מה אתם הולכים לעשות עם 28 מיליון?

נטע בר זיו: אין לי תשובה לזה.

נטע בר זיו: מדובר בעודפים שחוזרים לקופת המדינה.

משה גפני: מה זאת אומרת "לקופת המדינה"?

משה גפני: את יודעת כמה כסף חסר?

משה גפני: אני רוצה שתחזרי במהלך הישיבה עם תשובה לגבי מה אתם מתכוונים לעשות עם הכסף, כי בפעם הקודמת כשמבקר המדינה החזיר כסף השתמשנו בזה לצרכים חיוניים ממש.

משה גפני: תבדקי ותגידי לי.

משה גפני: האם המבקר על פי סמכותו יכול להשתמש בעודפים של משרד מבקר המדינה?

משה גפני: הוא לא צריך אישור?

אייל לב ארי: לא.

אייל לב ארי: זה משהו שנעשה מספר שנים, שהמבקר מודיע לוועדה על העברת עודפים משנה לשנה.

מתניהו אנגלמן: אנחנו רוצים להציג בפניכם מספר היבטים שאנחנו עוסקים בהם במשרד המבקר.

מתניהו אנגלמן: אנחנו רוצים לעבור לתכנית עבודה תלת שנתית המבוססת על ביקורות שיתוכננו מראש, כשמה שעומד בבסיסן, לצד עבודה פנים משרדית בראשות המנכ"ל, זה הנושא של הגברת מועילות הביקורת, בירור התלונות, נושא של העצמת ההון האנושי בתוך המשרד, דוגמה ארגונית והתייעלות בתוך משרדנו.

מתניהו אנגלמן: לצד זה אציין שבמסגרת קליטה של קרוב ל-30 משרות שאנחנו מאיישים בזמן הזה, בחרנו ליישם מדיניות של גיוון.

מתניהו אנגלמן: גם גיוון תעסוקתי מבחינת הייצוג של כלל האוכלוסיות בחברה הישראלית, לרבות נושא של אוכלוסייה חרדית, אוכלוסייה ערבית, אנשים עם מוגבלויות, אנשים יוצאי אתיופיה שאנחנו רואים את זה כדגל שחשוב מאוד ליישם במשרד המבקר, וגם גיוון מבחינת תחומי התוכן של העובדים שמועסקים.

מתניהו אנגלמן: במשרד מבקר המדינה יש רבים שהרקע שלהם הוא מתחום עריכת דין וראיית חשבון, שזה חשוב מאוד, אבל לצד זה אנחנו רואים חשיבות בגיוון.

מתניהו אנגלמן: כדי לעסוק בביקורת על חינוך, נשתדל לקלוט אנשים מתחום החינוך, וכדי לעשות ביקורת יותר מיטבית על מערכת הבריאות, נקלוט אנשים מתחום מינהל רפואי.

מתניהו אנגלמן: במסגרת הזאת אנחנו מתעתדים לקלוט מספר משרות של מערכות מידע, ביקורת סייבר.

משה גפני: יש לכם עובדים ערבים?

מתניהו אנגלמן: יש לנו עובדים ערבים.

משה גפני: כמה?

מתניהו אנגלמן: כ-25.

ינון אזולאי: כמה חרדים?

מתניהו אנגלמן: פה אנחנו לא מצטיינים.

מתניהו אנגלמן: אני לא רוצה לדבר על קודמיי, אבל כשנכנסתי היו פחות או יותר חמישה עובדים.

ינון אזולאי: בטבלה היה כתוב שלא ידוע מה ההגדרה של חרדים.

ינון אזולאי: עכשיו כנראה יודעים, לכן יש בין חמישה לשבעה עובדים חרדים.

ינון אזולאי: חשוב לשמוע איך אתם מגדירים חרדים.

ינון אזולאי: אם אתם לא יודעים, אנחנו יכולים לעזור בלהגדיר.

אנטאנס שחאדה: אדוני המבקר, 25 עובדים ערבים מתוך כמה?

מתניהו אנגלמן: מתוך 550 עובדים.

אנטאנס שחאדה: פחות מחמישה אחוז.

מתניהו אנגלמן: גם שם יש לנו מה לעשות, אני מסכים לחלוטין.

משה גפני: יש מעט מאוד חרדים.

משה גפני: למה?

משה גפני: הרי אתם צריכים רואי חשבון.

מתניהו אנגלמן: מתוך המגויסים עכשיו למעל 30 משרות, הקצינו 10 משרות שמוגדרות משרות ייעודיות.

מתניהו אנגלמן: בתוך זה יש את הנושא של חרדים, את הנושא של יוצאי אתיופיה וכו'.

מתניהו אנגלמן: בהקשר של חרדים ראיתי חשיבות לא רק בייצוג עובדים, אלא חשיבות גם בקרב ועדת ההיתרים שיושבת ליד משרד מבקר המדינה.

משה גפני: יש חוק בעניין של החרדים.

מתניהו אנגלמן: מינינו שם חבר חרדי וחבר יוצא העדה האתיופית.

מתניהו אנגלמן: כשבאים שרים וסגני שרים בפני הוועדה, הם מייצגים כמו שצריך.

משה גפני: אנחנו תמיד מבקשים שייכנסו לעבוד אנשים ממגזרים שונים, כולל ערבים, כולל חרדים.

ינון אזולאי: גם לגבי אנשים עם מוגבלויות זה לא עומד בתקן.

מתניהו אנגלמן: אם אנחנו מסתכלים על התפוקות, אז בשנת 2020 פרסמנו 102 דוחות, מתוכם שבע ביקורות מעקב ועוד שמונה בנושא של קורונה.

מתניהו אנגלמן: יישמנו בדוחות האלה את העיקרון של גיוון בסוגי הביקורת.

מתניהו אנגלמן: לצד ביקורות בתחום של ציות, טוהר מידות ומינהל תקין נגענו גם בסוגיות של ביצועים, של מועילות, של יעילות, ביקורות פיננסיות, ביקורות על מערכות מידע וסייבר שפרסמנו ועוד נפרסם.

מתניהו אנגלמן: פן נוסף חשוב מאוד הוא הפן החברתי בביקורת.

מתניהו אנגלמן: אנחנו רואים חשיבות רבה שביקורת המדינה תסתכל בעיניים של האוכלוסיות שראויות לקידום בחברה הישראלית, לכן פרסמנו דוח, אם בנושא חברתי כמו מניעת אובדנות, מניעת הטרדה מינית, אלימות במשפחה.

מתניהו אנגלמן: עיקרון נוסף שאנחנו ניישם הוא הגדלה של מספר ביקורות המעקב.

מתניהו אנגלמן: אתם יכולים לראות שב-2021 כמעט רבע מהביקורות במשרד הן ביקורות מעקב.

מתניהו אנגלמן: אנחנו רואים חשיבות רבה בזה שמבקר המדינה יחזור אחרי שלוש-ארבע שנים לגוף המבוקר, יראה מה הן אותן המלצות ומה הם אותם ליקויים שהגוף לקח על עצמו לתקן.

מתניהו אנגלמן: היבט נוסף הוא הנגשה והסברה, כדי שמבנה הדוחות שלנו, אם ברמת התקציר, אם ברמת סרטונים, אם ברמת מידעים נוספים, יהיה הרבה יותר נגיש לציבור.

מתניהו אנגלמן: לצד הדוח המעמיק שלפעמים נע בין 50,60,70 ואפילו 100 עמודים, אנחנו נותנים תקצירים מאוד תמציתיים, מאוד נגישים לציבור.

מתניהו אנגלמן: תפקיד נוסף שהמחוקק הטיל על מבקר המדינה הוא נציב תלונות הציבור.

מתניהו אנגלמן: מדינת ישראל היא המדינה היחידה בה מבקר המדינה הוא גם נציב תלונות הציבור.

מתניהו אנגלמן: בשנה הזאת היה לנו גידול בכמות התלונות לעומת כמות התלונות שהתקבלו בשנה קודמת - עלינו לכ-16,000 נכון לנובמבר 2020.

מתניהו אנגלמן: הוצאנו דוח מיוחד שפרסמנו והגשנו אותו ליושב-ראש הכנסת, ופה יש לנו הערכה ליושב-ראש הכנסת ולכנסת שציינה לראשונה את יום נציב תלונות הציבור.

מתניהו אנגלמן: לצד זה יש לנו גם תכנית של הנגשת הנציבות לקהילה, שפה אנחנו יוצאים החוצה.

מתניהו אנגלמן: במסגרת הזו הוצאנו קול קורא לארגונים חברתיים, לא גופים מבוקרים, שנתארח אצלם, אבל לצערי בגלל הנושא של הקורונה זה עדיין לא צלח.

מתניהו אנגלמן: כבר הסדרנו התקשרויות לקבלת קהל בשדרות, בכרמיאל, במזרח ירושלים, בקרב החברה החרדית.

משה גפני: מה זה "בקרב החברה החרדית"?

משה גפני: תגידו באיזה עיר אתם עושים את זה.

מתניהו אנגלמן: אנחנו נמצאים בתהליך של קול קורא.

משה גפני: תגיד עיר.

מתניהו אנגלמן: אין לנו עדיין עיר.

מתניהו אנגלמן: שם זה נמצא בתכנית.

משה גפני: המקום היחיד שאין זה בחברה החרדית.

מתניהו אנגלמן: נכון, וזה מיקוד נוסף מבחינתנו.

משה גפני: מתי יהיה איזה מקום?

מתניהו אנגלמן: אנחנו מחפשים עמותה שיכולה לארח אותנו.

מתניהו אנגלמן: פנינו למרכז למתנ"סים.

מתניהו אנגלמן: אנחנו צריכים למצוא מקום כך שלא נהיה תלויים.

אופיר כץ: אני חושב שזה דבר מבורך מה שאתם עושים בקהילה, אבל לפי דעתי צריך להרחיב את זה לעוד רשויות, לעוד מקומות בפריפריה.

אופיר כץ: נראה לי שקשה להרים את זה עם תקציב של 50,000 שקל.

מתניהו אנגלמן: צריך לזכור שמעבר לשלושת המשרדים שלנו בתל אביב, בחיפה ובירושלים, יש לנו כבר היום לשכות נציבות תלונות הציבור בלוד, בנצרת ובבאר שבע.

מתניהו אנגלמן: צרך לזכור שחלק מהפעילות שמתבצעת בהיבט הזה היא מטבע הדברים באון-ליין, בטלפונים.

מתניהו אנגלמן: בתקופת בקורונה הגברנו את שיתוף הפעולה ופעלנו רבות כדי לעשות reaching out של הפעילות שלנו על-מנת לחשוף אותה.

מתניהו אנגלמן: חשוב לנו מאוד שלשכת נציב תלונות הציבור תהיה נגישה לאוכלוסיות שצריכות את זה, כי אנחנו רואים שדווקא החזקים יודעים להתלונן.

מתניהו אנגלמן: אנחנו צריכים לחפש את אלה שלא תמיד יודעים איך להתלונן.

מתניהו אנגלמן: הסכום הוא פחות משמעותי, הוא לא משקף את כל העלות של כוח האדם, זו רק איזו שהיא עלות סמלית שניתנת לגוף שמארח אותנו.

מתניהו אנגלמן: אנחנו גם עושים שיתוף פעולה עם הקליניקה במכללת צפת ומקומות בפריפריה שאנחנו רוצים לתת להם חיזוק בנושא של הנגשה של נציבות תלונות הציבור.

מתניהו אנגלמן: אירחנו לאחרונה, ממש לפני כשבוע וחצי, כנס בינלאומי של כ-50 נציגי תלונות הציבור, כנס און-ליין בחמש שפות: עברית, אנגלית, צרפתית, ספרדית וערבית.

מתניהו אנגלמן: היו בו כ-50 נציגי תלונות ציבור מכל העולם שהציגו טיפול בתלונות ציבור בזמן הקורונה.

מתניהו אנגלמן: הדגש שאנחנו נותנים בעת הקורונה הוא פחות על האם זו תלונה צודקת או לא, אלא איך מביאים את המתלונן לידי ביטוי.

מתניהו אנגלמן: אנחנו מנסים לשדך בין המתלונן לבין הגוף הנילון כדי שהדברים יבואו על פתרונם.

מתניהו אנגלמן: כפי שציינתי, סך כל מסגרת התקציב המוצעת והמבוקשת לאישור זהה לתקציב 2020, לתקציב המקורי.

בנימין דודויאן: כפי שהמבקר ציין, בשנה הזאת שימרנו את ההיקף התקציבי, את ההצעה התקציבית, ואנחנו עומדים על 390 מיליון ש"ח.

בנימין דודויאן: ניתן לראות בשקף את החלוקה.

בנימין דודויאן: שכר - 240 מיליון ₪; רכישות ופעולות - 109 מיליון ₪; נושאים חד פעמיים שעיקרם מערכות מידע, מימון בחירות ותשתיות – 33 מיליון ₪; תקציב הרזרבה הוא כשמונה מיליון ₪.

בנימין דודויאן: בשקף הבא ניתן לראות את זה לפי פעולות.

בנימין דודויאן: יש לנו בניהול ומטה, שזו המסגרת שמשקפת את התמיכה המקצועית בביקורת ואת ההנהלה, 31 מיליון שקל.

בנימין דודויאן: בביצוע הביקורת ופעילות הליבה ביחד עם נציבות תלונות הציבור יש לנו 153 מיליון ₪.

בנימין דודויאן: כל תחום האמרכלות שעיקרו זה הנושאים השוטפים של ארנונה, חשמל, מים, תחזוקה של מערכות מידע ונושאים נוספים - 122 מיליון ₪.

בנימין דודויאן: ההוצאות החד פעמיות זה 33 מיליון ש"ח.

משה גפני: בנציבות תלונות הציבור יש פחות כסף ממה שבאמת היה מצופה ממשרד מבקר המדינה.

משה גפני: הציבור מעוניין בזה.

משה גפני: אומנם עכשיו יש קורונה, לא כל כך מגיעים למשרדים, אבל התקציב לעניין הזה הוא נמוך.

מתניהו אנגלמן: צריך לזכור שמדובר בגוף עם מעל 100 עובדים שעומד לרשות הציבור.

מתניהו אנגלמן: אנחנו חושבים שהתקציב הוא מספיק.

מתניהו אנגלמן: אנחנו חושבים שאנחנו צריכים להגדיל את החשיפה שלנו כך שיהיו יותר פניות ויותר אנשים יהיו מודעים.

מתניהו אנגלמן: הסוגיה היא פחות העניין של התקציב.

משה גפני: לפעמים התקציב מעיד על פחות חשיבות.

מתניהו אנגלמן: זה ממש לא פחות חשיבות.

מתניהו אנגלמן: כמו שגם ציינתי, השנה עשינו יום נציב תלונות ציבור בכנסת שבו הצגנו את הדוח.

מתניהו אנגלמן: ניתן דגש מאוד רב מבחינתנו לנושא של פניות ציבור.

מתניהו אנגלמן: אנחנו לומדים הרבה פעמים מתוך תלונה פרטנית על סוגיה רוחבית שנוגעת להרבה מאוד אנשים.

משה גפני: לפי הרשימה שלכם ראיתי שאם אני רוצה לפנות לנציב תלונות הציבור שלכם באיזה שהוא משרד, אני צריך לנסוע לאום אל פחם.

מתניהו אנגלמן: אתה יכול לנסוע למשרד בירושלים, ואתה יכול גם להרים טלפון או לשלוח מייל.

משה גפני: ואם אני גר במרכז הארץ?

מתניהו אנגלמן: יש לנו לשכה בלוד שמטפלת בבני ברק.

משה גפני: אני דווקא חשבתי שהלשכה תהיה בבני ברק ותספק ללוד את השירותים.

מתניהו אנגלמן: בחרנו בזמנו בלוד.

משה גפני: אם יש רק חמישה עובדים חרדים, למה שתעשו נציבות בבני ברק.

מתניהו אנגלמן: אנחנו מקבלים את הביקורת ופועלים בהיבט הזה.

ינון אזולאי: איך דרכי הגישה אליכם מלבד להגיע פיזית?

מתניהו אנגלמן: כל אחד יכול לשלוח מייל.

מתניהו אנגלמן: אנחנו עושים הגמשה מסוימת אל מול החוק, אנחנו מאפשרים גם בטלפון להגיש תלונה.

ינון אזולאי: אם יש אדם מבוגר שלא יודע לשלוח מייל, האם הוא יכול להרים טלפון ומראים לו את הטופס של מה שהוא רוצה?

מתניהו אנגלמן: כן.

ינון אזולאי: הטלפון הזה מפורסם באיזה שהוא מקום?

מתניהו אנגלמן: באתר שלנו.

ינון אזולאי: האם יש לכם פרסום בעיתונות בנושא הזה?

מתניהו אנגלמן: אין לנו פרסום בעיתונות, אבל יש לנו ברושור בכל לשכות הרווחה.

מתניהו אנגלמן: אנחנו עושים פעולה רבה של פרסום והוצאה החוצה.

ינון אזולאי: לא כל מי שפונה מטופל ברווחה.

ינון אזולאי: אולי כדאי שזה יופיע בעיתון היומי.

מתניהו אנגלמן: נראה איך לעשות את זה.

ינון אזולאי: זה יכול להיות גם ברדיו.

בנימין דודויאן: אנחנו בשקף שמפלח את העובדים לפי תפקידים.

בנימין דודויאן: ניתן לראות פה את הפילוח של מנהלי חטיבות, מנהלי אגפים, סגנים ועובדי הביקורת והנציבות - נשים וגברים.

בנימין דודויאן: יש 228 נשים ו-225 גברים.

בנימין דודויאן: בשקף הבא ניתן לראות את הפילוח של ההשכלה לפי מגדר.

בנימין דודויאן: אנחנו רואים שרוב עובדי המשרד הם בעלי השכלה מתואר ראשון, לימודי תעודה ומעלה.

ינון אזולאי: יש לציין שהנשים מובילות גם בתואר הראשון וגם בתואר השני.

בנימין דודויאן: כן.

בנימין דודויאן: אנחנו מפרסמים את כל הנתונים האלה בשקיפות באתר מבקר המדינה.

בנימין דודויאן: יש שם דוח יותר מפורט שניתן להיכנס ולראות.

בנימין דודויאן: 24 עובדים הם בני החברה הערבית, 15 עובדים הם אנשים עם מוגבלויות, חמישה עובדים הם בני העדה האתיופית, חמישה עובדים הם מהחברה החרדית.

בנימין דודויאן: מתקיימים עכשיו מכרזי כוח אדם לשלוש משרות בתפקידי בירור תלונות וביקורת.

בנימין דודויאן: ניתן לראות את המשרות הייעודיות.

בנימין דודויאן: כמובן שלכל המשרות יכולים להתמודד כולם, אבל סימנו משרות ייעודיות.

משה גפני: מה ההגדרה של משרד מבקר המדינה?

משה גפני: הוא כמו כל משרד ממשלתי?

משה גפני: יש החלטת ממשלה לשלב את בני החברה החרדית.

משה גפני: אתם רחוקים מהעניין.

מתניהו אנגלמן: אדוני היושב-ראש צודק.

מתניהו אנגלמן: אנחנו פועלים בנושא הזה.

ינון אזולאי: יש לכם 43 משרות שאמורות להיות מאוישות ב-2020.

ינון אזולאי: אמרת שכ-10 יהיו ייעודיות.

ינון אזולאי: אני חושב שבשנה הזאת צריך לתת 50% לייעודיות.

ינון אזולאי: על ידי הצעד הזה תיתן דוגמה לכולם.

ינון אזולאי: אני חושב שזאת תהיה אמירה טובה אם כבוד המבקר יגיד את זה פה.

ינון אזולאי: יש הגדרה בחוק נציבות שירות המדינה בנוגע למי הוא חרדי: בן האוכלוסייה חרדית – מי שמשתייך לאוכלוסייה החרדית ושילדו או בן זוגו לומד באחד מהמוסדות החרדיים המנויים בתוספת הראשונה או למד במוסד כאמור.

ינון אזולאי: ראיתי שיש עודפים כל שנה.

ינון אזולאי: אם יש רזרבה שנוצרת כל שנה, למה לא מצמצמים?

מתניהו אנגלמן: ניתן לראות שהרזרבה ממש דומה לשנה שעברה.

ינון אזולאי: השנה כן, אבל בשנים קודמות הייתה עלייה.

מתניהו אנגלמן: אנחנו בדרך כלל לא עושים בה שימוש אם אנחנו לא צריכים.

ינון אזולאי: לנו אין בעיה שתהיה רזרבה שתביא לפה ונעשה בה דברים טובים.

מתניהו אנגלמן: זה מה שאנחנו משתדלים לעשות.

מתניהו אנגלמן: אנחנו עושים ביקורת על הנושא של ניהול הבחירות.

מתניהו אנגלמן: אם השנה יהיו בחירות בלתי צפויות, יכול להיות שחלק מהרזרבה תשמש לטובת העניין.

ינון אזולאי: אתם מאורגנים לביקורת על בחירות בקורונה?

מתניהו אנגלמן: זה חלק מההתארגנות שאנחנו עורכים בימים אלה, כולל מול ועדת הבחירות שנתאם איתה ישיבה.

משה גפני: יש תשובה מהאוצר?

נטע בר זיו: האוצר מכיר את המידע הזה על העודפים המחויבים מתוקף ההתנהלות מול מבקר המדינה.

נטע בר זיו: זה לא משרד רגיל שאנחנו עובדים איתו בשוטף ומכירים את המספרים, לכן, לצערי, אני לא יכולה להגיד לכם תשובה מפורטת לאן זה עובר.

נטע בר זיו: צריך לזכור שאנחנו גם נמצאים כרגע בתהליך של בניית תקציב המדינה לשנת 2020.

משה גפני: מתי אני אקבל תשובה?

נטע בר זיו: בימים הקרובים.

משה גפני: מישהו מחברי הוועדה רוצה להציע מה לעשות עם ה-28 מיליון?

משה גפני: כי לי יש הרבה הצעות.

עאידה תומא סלימאן: אולי הרזרבות האלו יועברו כחלק מהתקציב שאמורים להקצות לטיפול באלימות נגד נשים.

עאידה תומא סלימאן: החלטנו על העברה של 100 מיליון.

משה גפני: זה לא צריך להגיע מזה, כי זאת החלטת ממשלה שצריך ליישם אותה.

עאידה תומא סלימאן: נכון, אבל לצערי הרב עד עכשיו לא יישמו.

עאידה תומא סלימאן: כנראה שתמיד יש להם בעיה למצוא את המקור התקציבי.

משה גפני: לא, זה לא המקרה.

עאידה תומא סלימאן: רציתי לשאול לגבי העניין של הייצוג ההולם במשרד.

עאידה תומא סלימאן: ראיתי שמתוך תשע המשרות הייעודיות יש רק אחת למגזר הערבי.

עאידה תומא סלימאן: אם המשרות הייעודיות דווקא באות כדי לסגור פערים, באות כדי לשפר את המצב, איך זה שיש בתוך המשרות הייעודיות תת ייצוג?

עאידה תומא סלימאן: זה בלתי מתקבל על הדעת, זה לא יכול להיות.

עאידה תומא סלימאן: אני חושבת שצריך להגיד כמה מתוך המשרות הייעודיות יהיו לחברה הערבית, במיוחד כשיש סניפים של המשרד או שלוחות של המשרד בריכוזי אוכלוסייה ערבית.

עאידה תומא סלימאן: זה לא אומר שרק שם צריכים להיות מיוצגים עובדים ערבים.

עאידה תומא סלימאן: כמה ייצוג יש במשרות הבכירות בתוך המשרד?

עאידה תומא סלימאן: איך החלוקה של ה-24?

עאידה תומא סלימאן: איפה הם נמצאים בתוך המדרג של המשרות בתוך המשרד?

קטי קטרין שטרית: אי אפשר לדעת לגבי המשרות מאיזה אזור גיאוגרפי הן מגיעות, אבל אני מרגישה צורך לעודד ולבקש ייצוג הולם של חבר'ה צעירים מהפריפריה שסיימו את לימודיהם ועומדים בדרישות.

קטי קטרין שטרית: אני הייתי בין אלה שתמכתי בזה שמבקר המדינה יגיע מהאזור של רואי החשבון והביקורת, לא מהאזור המשפטי, כי זו לדעתי מהות התפקיד.

קטי קטרין שטרית: אנחנו יודעים טוב מאוד שהיום יש הרבה חבר'ה צעירים שמגיעים מהפריפריה וכן עומדים בתנאים.

קטי קטרין שטרית: אין להם שום פריבילגיה לעומת אחרים שמגיעים ממרכז הארץ.

קטי קטרין שטרית: אני אשמח שישימו על זה דגש.

קטי קטרין שטרית: כיושבת ראש הוועדה לנערות בסיכון הייתי מאוד שמחה אם העודף שנשאר יוקצה לנושא הזה.

קטי קטרין שטרית: הבוקר התבשרנו, לצערנו רב, בעוד נערה בסיכון שמתה משימוש בסמים.

קטי קטרין שטרית: הייתי מאוד שמחה אם היו מקצים לזה כסף.

משה גפני: אני מציע שלא נעכב את התקציב של מבקר המדינה.

מיקי לוי: אני רוצה להזכיר למבקר שהגירעון ב-2018 שהיה 2.9 קפץ ל-4.6.

מיקי לוי: קיבלנו את הנתונים רק לאחר שנה, בתחילת 2020, כשאת אף אחד זה לא עניין אם כן שיחקו במספרים, לא שיחקו במספרים.

מיקי לוי: קיבלתי את דעתו שהבדיקה העלתה שהכל בסדר, רק לא נתנו הסבר איך ברבעון אחד לאחר מכן זה קפץ.

מיקי לוי: אני מחזיק בידי מכתב ששלחתי לך, אדוני המבקר.

מיקי לוי: ב-2 בדצמבר שלחתי מכתב נוסף.

מיקי לוי: קיבלתי אמנם תשובה בסגנון של "מכתבך התקבל", אבל מכיוון שזה כל כך דחוף התפלאתי.

מיקי לוי: מה שביקשתי זו בקשה לבחינת גיבוש הצעת מחליטים ממשלתית להגדלת מכסת העובדים הזרים בישראל.

מיקי לוי: אתמול התקיימה ישיבת ממשלה בעניין הזה.

מיקי לוי: ציפיתי שכשיש בחוץ מעל 800,000 דורשי עבודה, מובטלים, שתיעשה ביקורת מהירה שתגיד בכלל אם צריך עובדים זרים.

מיקי לוי: יש בקשה להגדיל את משרות העובדים הזרים במדינת ישראל.

מיקי לוי: אם יגידו לי חקלאות, אז בסדר, אולי אף אחד לא רוצה לעבוד, אבל יש 100 מיליון שקל שמיועדים להסבה מקצועית.

מיקי לוי: אתה יודע כמה לקחו מהתקציב הזה?

מיקי לוי: ארבעה אחוז בקושי.

מיקי לוי: אני מאוד מודאג שמישהו יפתח את הפתח ויביא לנו עובדים זרים בדלת האחורית כשיש במדינת ישראל מעל 800,000 מובטלים.

מיקי לוי: ואלוהים ישמור אותנו מסגר שלישי שיגדיל את כמות המבוטלים שלא יהיה להם לאן לחזור.

מיקי לוי: ציפיתי שתזיזו הכל הצידה ותגידו: חברים, זה כרגע הכי דחוף, בואו נבדוק, ניתן חוות דעת לממשלה.

מיקי לוי: כתבתי לכם את התאריך שבו ישיבת הממשלה אמורה להתקיים.

מיקי לוי: אם זה לא דחוף, בסדר, אז אולי אני טועה בדרכי ואני סתם מתרגז ולא צריך לדאוג.

מיקי לוי: אתה יודע מה, אין לי הרבה דרישות, הייתי מצפה שתבדקו את זה, זה הכל.

משה גפני: אנחנו צריכים לפרסם את תקציב מבקר המדינה יחד עם תקציבי המדינה, אבל אנחנו לא יודעים מה יהיה עם תקציבי המדינה.

משה גפני: האם אפשר לפרסם את התקציב גם בלי תקציב המדינה?

אייל לב ארי: בנסיבות הקיימות לא תהיה ברירה אלא לפרסם.

משה גפני: ואפשר לפרסם?

אייל לב ארי: אנחנו מניחים שכן.

משה גפני: בדקת את זה, אדוני המבקר?

מתניהו אנגלמן: אנחנו נהגנו כך גם בשנה קודמת.

משה גפני: אם מאשרים את התקציב, צריך לפרסם אותו.

משה גפני: נקווה שיהיה גם תקציב למדינה.

משה גפני: אם לא יהיה, צריך יהיה לפרסם את זה.

רם בן ברק: איך זה עם גופים אחרים, אפשר לאשר להם תקציב בלי שיש תקציב מדינה?

משה גפני: זה מה שאנחנו עושים כל הזמן.

משה גפני: את תקציב בנק ישראל אנחנו לא מאשרים, אנחנו רק דנים בו, והם מפרסמים.

אייל לב ארי: כאן, בגלל שזה בתוך תקציב המדינה, ההוראה בחוק היא שלצד תקציב המדינה מפורסם גם תקציב מבקר המדינה.

אייל לב ארי: הגענו למצב שאושר תקציב משרד המבקר בסוף 2019.

אייל לב ארי: המתנו אז שתקציב שנת 2020 יעבור ואז נפרסם אותו לצד תקציב המדינה.

אייל לב ארי: כרגע אנחנו נמצאים במצב שאנחנו לא רואים שתקציב 2020 בא אפילו לאישור הכנסת.

רם בן ברק: מה אם אין תקציב 2020 ואין תקציב 2021?

משה גפני: בגלל זה לא נאשר את תקציב מבקר המדינה?

רם בן ברק: אני חושב שאנחנו צריכים לאשר למבקר המדינה לעבוד אחד חלקי 12 כמו כל המשרדים האחרים.

משה גפני: אבל הוא מביא לך תקציב נורמאלי.

רם בן ברק: אם מחר בתקציב המדינה נראה שחסר כסף, מה נעשה?

רם בן ברק: אנחנו לא יכולים לנתק את זה מתקציב המדינה.

אייל לב ארי: התקציב הוא תקציב עצמאי של משרד המבקר.

משה גפני: אנחנו ניגרר אחרי זה שלא מביאים תקציב למדינה?

משה גפני: אם אי אפשר, אי אפשר, אבל אם החוק מאפשר, צריך לעשות את זה.

משה גפני: אני מבקש לדעת מהאוצר לגבי ה-28 מיליון שקל.

משה גפני: נצטרך להחליט מה עושים עם הכסף הזה.

משה גפני: יש המון מטלות שבשבילן צריך את הכסף הזה.

משה גפני: אני מבקש שבתוך חודש המנכ"ל של משרד מבקר המדינה יגיד לנו לגבי השאלות שנשאלו על העובדים הייעודיים והמקומות של נציבות תלונות הציבור.

משה גפני: אני לא רוצה שהנכד שלי יגיד: איך נתת להעביר דבר כזה שנראה רק אמירה ותו לא.

משה גפני: אם לא אומרים איזה יישוב, זה נראה איזו אמירה סתמית כזאת.

מתניהו אנגלמן: אנחנו מקבלים את הביקורת.

משה גפני: הצעת תקציב משרד מבקר המדינה לשנת 2021.

משה גפני: מי בעד אישור תקציב מבקר המדינה, ירים את ידו?

משה גפני: מי נגד, מי נמנע?

משה גפני: בעד – רוב

משה גפני: נמנעים – 1

משה גפני: הצעת התקציב אושרה.

משה גפני: אנחנו מודים לך, אדוני המבקר.